Document ID: 32007R1265

REGOLAMENT TAL-KUMMISSJONI (KE) Nru 1265/2007
tas-26 ta’ Ottubru 2007
li jistabbilixxi rekwiżiti għal spazjar tal-kanali vokali mill-ajru għall-art għall-Ajru Uniku Ewropew
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 552/2004 tal-Parlament Ewropew u tal-Kunsill ta’ l-10 ta’ Marzu 2004, dwar l-interoperabilità tax-xibka Ewropea ta’ Amministrazzjoni tat-Traffiku ta’ l-Ajru (ir-Regolament dwar l-interoperabilità) (1) u b’mod partikolari l-Artikolu 3(1) tiegħu,
Wara li kkunsidrat ir-Regolament (KE) Nru 549/2004 tal-Parlament Ewropew u tal-Kunsill ta’ l-10 ta’ Marzu 2004, li jippreskrivi l-qafas għall-ħolqien ta’ l-Ajru Uniku Ewropew (ir-Regolament qafas) (2), u b’mod partikolari l-Artikolu 8(2) tiegħu,
Billi:
(1)
Iż-żieda fil-livelli tat-traffiku ta’ l-ajru fix-xibka Ewropea ta’ Amministrazzjoni tat-Traffiku ta’ l-Ajru (minn hawn ’il quddiem EATMN) ġabu magħhom il-ħtieġa ta’ żieda fil-kapaċità ta’ amministrazzjoni tat-traffiku ta’ l-ajru. Dan wassal għal talba għal titjib operazzjonali - bħar-risettorizzazzjoni ta’ l-ispazju ta’ l-ajru - li, mbagħad, wassal għal talba għal assenjazzjonijiet VHF addizzjonali.
(2)
Minħabba diffikultajiet biex tkun sodisfatta t-talba għal assenjazzjonijiet VHF fuq il- frekwenza ajrunawtika 117975 sa 137 MHz ta’ servizz ta’ komunikazzjoni bir-radju ċellulari - u meqjusa il-limitazzjonijiet biex jiżdied l-ispettru allokat u/jew l-użu mill-ġdid tal-frekwenza - l-Organizzazzjoni Internazzjonali ta’ l-Avjazzjoni Ċivili (minn hawn ’il quddiem ICAO) iddeċidiet li tnaqqas l-ispazjar tal-kanali minn 25 għal 8.33 kHz.
(3)
Wara deċiżjonijiet ta’ l-ICAO meħudin fl-1994 u fl-1995, l-ispazjar tal-kanali 8.33 kHz kien introdott ’il fuq mil-livell tat-titjira (minn hawn ’il quddiem “FL”) 245 fir-Reġjun ICAO EUR f’Ottubru 1999. Għall-bidu 7 Stati infurzaw il-ġarr obbligatorju ta’ dan it-tagħmir tar-radju b’kapaċità ta’ spazjar tal-kanali 8.33 kHz fl-inġenji ta’ l-ajru, bi 23 Stat ieħor jinfurzaw il-ġarr obbligatorju minn Ottubru, 2002.
(4)
Minħabba tbassir ta’ żidiet fit-talba għal assenjazzjonijiet VHF, l-ICAO iddeċidiet fl-2002 li tipproċedi bl-implimentazjoni ta’ spazjar tal-kanali 8.33 kHz ’l isfel minn FL245, u talbet lill-Organizzazzjoni Ewropea għas-Sikurezza tan-navigazzjoni bl-Ajru (Eurocontrol) biex tamministra l-implimentazzjoni. Wara dan, Kummissjoni Permanenti ta’ l-Eurocontrol irrakkomandat li ssir l-implimentazzjoni ta’ spazjar tal-kanali 8.33 kHz ’il fuq minn FL195 fir-Reġjun ICAO EUR mill-15 ta’ Marzu 2007.
(5)
It-traffiku mistenni li jkompli jikber fis-snin li ġejjin, u dan jimplika talba oħra għal frekwenzi addizzjonali VHF. L-implimentazzjoni ta’ spazjar tal-kanali 8.33 kHz ’il fuq minn FL 195 għandu, għalhekk, jitqies biss bħala l-ewwel pass li jeħtieġ evalwazzjoni għal espansjoni possibbli f’waqtha, abbażi ta’ evalwazzjoni sewwa ta’ l-impatt fuq l-operazzjonijiet, is- sikurezza u l-ekonomija.
(6)
Eurocontrol ingħatat il-mandat, skond l-Artikolu 8(1) tar-Regolament (KE) Nru 549/2004, biex tiżviluppa r-rekwiżiti għall-introduzzjoni kkoordinata ta’ komunikazzjonijiet vokali mill-ajru għall-art ibbażati fuq spazjar imnaqqas tal-kanal 8.33 kHz. Dan ir-Regolament huwa bbażat fuq ir-rapport kummissjonat li rriżulta, tat-12 ta’ Ottubru 2006.
(7)
Biex tkun żgurata l-interoperabilità, is-sistemi ta’ komunikazzjoni vokali 8.33 kHz fuq l-art u fl-ajru jeħtieġ li jkunu konformi ma’ rekwiżiti minimi komuni ta’ rendiment.
(8)
L-applikazzjoni uniformi ta’ proċeduri speċifiċi fl-ispazju ta’ l-ajru fl-Ajru Uniku Ewropew hija essenzjali biex jinkisbu l-interoperabilità u l-operazzjonijiet kontinwi.
(9)
L-informazzjoni dwar jekk inġenji ta’ l-ajru b’kapaċità ta’ spazjar tal-kanali 8.33 kHz għandha tkun inkluża fil-pjan tat-titjira, ipproċessata u trażmessa bejn l-unitajiet ta’ kontroll tat-traffiku ta’ l-ajru.
(10)
Dan ir-Regolament ma għandux ikopri operazzjonijiet u taħriġ militari kif imsemmi fl-Artikolu 1(2) tar-Regolament (KE) Nru 549/2004.
(11)
L-Istati Membri ddikjaraw fi stqarrija ġenerali dwar kwistjonijiet militari fir-rigward ta’ l-ajru uniku Ewropew (3) li huma ser jikkooperaw flimkien, waqt li jqisu r-rekwiżiti militari nazzjonali, biex il-kunċett ta’ l-użu flessibbli ta’ l-ispazju ta’ l-ajru jkun applikat b’mod sħiħ u uniformi fl-Istati Membri kollha minn kull min juża l-ispazju ta’ l-ajru. Għal dan il-għan, il-komunikazzjoni vokali mill-ajru għall-art fuq l-ispazjar tal-kanali mnaqqas għal 8.33 kHz imnaqqas għandha tkun implimentata minn kull min juża l-ispazju ta’ l-ajru.
(12)
Il-ġestjoni ta’ inġenji ta’ l-ajru ta’ l-Istat li ma jkunux mgħammra b’kapaċità ta’ spazjar tal-kanali 8.33 kHz u li jtiru bħala traffiku ta’ l-ajru ġenerali, tista’ twassal għal żieda fl-ammont tax-xogħol ta’ kontroll tat-traffiku ta’ l-ajru u jkollha impatt ħażin fil-livelli ta’ kapaċità u sikurezzata’ EATMN. Sabiex dan l-impatt ikun minimizzat, l-ogħla rati possibbli ta’ inġenji ta’ l-ajru ta’ l-Istat għandhom ikunu mgħammra b’tagħmir tar-radju bi spazjar tal-kanali 8.33 kHz.
(13)
Inġenji ta’ l-ajru ta’ l-Istat tat-tip trasport jirrappreżentaw l-akbar kategorija ta’ inġenji ta’ l-ajru ta’ l-Istat li jtiru bħala traffiku ta’ l-ajru ġenerali fl-ispazju ta’ l-ajru li għaliha japplika dan ir-Regolament. L-iżgurar li t-tali inġenji ta’ l-ajru ta’ l-Istat ikollhom it-tagħmir tar-radju b’kapaċità ta’ spazjar tal-kanali 8.33 kHz għandu, għalhekk, jingħata prijorità.
(14)
Limitazzjonijiet ta’ natura teknika jew finanzjarja jistgħu ma jħallux lil Stati Membri milli jgħammru ċerti kategoriji ta’ inġenji ta’ l-ajru ta’ l-Istat b’radjijiet b’kapaċità ta’ spazjar tal-kanali 8.33 kHz. Il-Kummissjoni għandha tkun mgħarrfa b’dawn il-każijiet.
(15)
Biex jinżammu l-livelli ta’ sikurezza, fornituri ta’ servizz ta’ navigazzjoni ta’ l-ajru għandhom jistabbilixxu pjanijiet li jindirizzaw il-ġestjoni ta’ inġenji ta’ l-ajru ta’ l-Istat li ma jistgħux ikunu mgħammra b’radjijiet b’kapaċità ta’ spazjar tal-kanali 8.33 kHz.
(16)
Bil-għan li jinżammu u jissaħħu l-livelli eżistenti ta’ sikurezza ta’ l-operazzjonijiet, Stati Membri għandhom ikunu obbligati jiżguraw li l-partijiet interessati jagħmlu evalwazzjoni ta’ sikurezza, inkluża l-identifikazzjoni tal-periklu, evalwazzjoni tar-riskju u l-proċessi ta’ mitigazzjoni. L-implimentazzjoni armonizzata ta’ dawn il-proċessi mas-sistemi koperti minn dan ir-Regolament teħtieġ l-identifikazzjoni ta’ rekwiżiti speċifiċi ta’ sikurezza għar-rekwiżiti kollha ta’ interoperabilità u rendiment.
(17)
B’konformità ma’ l-Artikolu 3(3) (d) tar-Regolament (KE) Nru 552/2004, regoli ta’ implimentazzjoni għall-interoperabilità għandhom jiddeskrivu l-proċeduri speċifiċi ta’ evalwazzjoni ta’ konformità li għandhom jintużaw biex tkun eżaminata l-konformità jew adattabilità għall-użu ta’ kostitwenti kif ukoll għall-verifika ta’ sistemi.
(18)
Il-livell ta’ maturità tas-suq għall-kostitwenti li għalihom japplika dan ir-Regolament huwa tali li l-konformità jew adattabilità tagħhom għall-użu jistgħu jkunu eżaminati b’mod sodisfaċenti permezz ta’ kontroll intern tal-produzzjoni, bl-użu ta’ proċeduri bbażati fuq il-Modulu A fl-Anness tad-Deċiżjoni tal-Kunsill 93/465/KEE tat-22 ta’ Lulju 1993, dwar il-moduli għad-diversi fażijiet tal-proċeduri ta’ l-evalwazzjoni tal-konformità u r-regoli għat-twaħħil u l-użu tal-marka ta’ konformità CE, li huma maħsubin biex jintużaw fid-direttivi tekniċi ta’ armonizzazzjoni (4).
(19)
Il-miżuri previsti f’dan ir-Regolament huma skond l-opinjoni tal-Kumitat dwar l-Ajru Uniku stabbilit bl-Artikolu 5 (1) tar-Regolament (KE) Nru 549/2004,
ADOTTAT DAN IR-REGOLAMENT:
Artikolu 1
Suġġett u qasam ta’ applikazzjoni
1. Dan ir-Regolament jistabbilixxi rekwiżiti għall-introduzzjoni koordinata ta’ komunikazzjonijiet vokali mill-ajru għall-art ibbażati fuq l-ispazjar tal-kanali 8.33 kHz.
2. Dan ir-Regolament għandu japplika għal sistemi ta’ komunikazzjonijiet vokali mill-ajru għall-art ibbażati fuq l-ispazjar tal-kanali 8.33 kHz fuq il-frekwenza ajrunawtika 117975 - 137 MHz ta’ servizz ta’ komunikazzjoni bir-radju ċellulari, għall-kostitwenti tagħhom u proċeduri assoċjati u għal sistemi ta’ pproċessar ta’ data dwar titjiriet li jservu lil unitajiet ta’ kontroll tat-traffiku ta’ l-ajru li jipprovdu servizzi għal traffiku ta’ l-ajru ġenerali, lill-kostitwenti tagħhom u proċeduri assoċjati.
3. Dan ir-Regolament għandu japplika għat-titjiriet kollha li joperaw bħala traffiku ta’ l-ajru ġenerali ’il fuq minn FL 195, fl-ispazju ta’ l-ajru tar-reġjun ICAO EUR fejn Stati Membri huma responsabbli għall-provvista ta’ servizzi ta’ traffiku ta’ l-ajru skond ir-Regolament (KE) Nru. 550/2004 tal-Parlament Ewropew u tal-Kunsill (5), bl-eċċezzjoni ta’ l-Artikolu 4 li għandu japplika wkoll ’l isfel minn FL 195.
4. Fil-qafas ta’ l-ewwel paragrafu ta’ l-Artikolu 4 tar-Regolament tal-Kummissjoni (KE) Nru 730/2006 (6), Stati Membri jistgħu joħorġu derogi mill-obbligi ta’ ġarr bl-ajru stabbiliti f’dan ir-Regolament għal titjiriet imħaddmin skond regoli ta’ titjiriet viżwali.
Artikolu 2
Definizzjonijiet
Għall-fini ta’ dan ir-Regolament għandhom japplikaw id-definizzjonijiet fl-Artikolu 2 tar-Regolament (KE) Nru 549/2004.
Għandhom japplikaw ukoll id-definizzjonijiet li ġejjin:
(1)
“spazjar tal-kanali 8.33 kHz” tfisser separazzjoni ta’ 8.33 kHz bejn kanali maġenb xulxin;
(2)
“kanal” tfisser disinjatur numeriku użat flimkien ma’ tagħmir ta’ intonazzjoni ta’ komunikazzjoni vokali, li jippermetti l-identifikazzjoni unika tal-frekwenza għal komunikazzjoni bir-radju u l-ispazjar tal-kanali applikabbli;
(3)
“unità ta’ kontroll ta’ traffiku ta’ l-ajru” (minn hawn ’il quddiem “unità ATC”) tfisser, b’mod varju, ċentru ta’ kontroll taż-żona, unità ta’ kontroll ta’ l-approċċ jew torri ta’ kontroll ta’ ajruplani;
(4)
“ċentru ta’ kontroll taż-żona” (minn hawn ’il quddiem “ACC”) tfisser unità stabbilita biex tagħti servizz ta’ kontroll tat-traffiku ta’ l-ajru lil titjiriet ikkontrollati f’żoni ta’ kontroll taħt ir-responsabbiltà tiegħu;
(5)
“titjiriet imħaddmin skond regoli ta’ titjira viżwali” (titjiriet VFR) tfisser kull titjira mħaddma skond regoli ta’ titjira viżwali kif hemm definit fl-Anness 2 (7) tal-Konvenzjoni ta’ Chicago ta’ l-1944 dwar l-Avjazzjoni Ċivili Internazzjonali;
(6)
“Assenjazzjonijiet VHF” tfisser l-assenjazzjoni ta’ frekwenza VHF lil servizz ajrunawtiku biex jitħaddem tagħmir ta’ komunikazzjoni vokali;
(7)
“sistema ta’offset-carrier” tfisser sistema użata f’sitwazzjonijiet fejn il-kopertura bir-radju ma tistax tkun żgurata b’għaqda ta’ tranżmiter u risiver weħidhom u fejn, biex jitnaqqsu l-problemi ta’ interferenza, is-sinjali jiġu spustjati mill-frekwenza tat-trasportatur prinċipali;
(8)
“kopertura operazzjonali disinjata” tfisser il-volum ta’ l-ispazju ta’ l-ajru li fih jingħata servizz partikulari u li fih is-servizz jingħata protezzjoni tal- frekwenza;
(9)
“operatur” tfisser persuna, organizzazzjoni jew intrapriża li jagħmlu jew joffru li jagħmlu xogħol konness ma’ inġenji ta’ l-ajru;
(10)
“qagħda ta’ ħidma” tfisser l-għamara u t-tagħmir tekniku li bih membru ta’ l-istaff tas-servizzi tat-traffiku ta’ l-ajru jagħmel xogħol konness ma’ l-impjieg tiegħu;
(11)
“radju-telefonija” tfisser forma ta’ komunikazzjoni bir-radju primarjament maħsuba għall-iskambju ta’ informazzjoni fil-forma ta’ diskors;
(12)
“ittra ta’ ftehim” tfisser ftehim bejn żewġ unitajiet ATC maġenb xulxin li jispeċifika kif ir-responsabbiltajiet ATC rispettivi tagħhom għandhom ikunu kkoordinati;
(13)
“Sistema Integrata ta’ Ipproċessar tal-Pjan Inizjali ta’ Titjira” (minn hawn ’il quddiem “IFPS”) tfisser sistema fix-Xibka Ewropea ta’ Amministrazzjoni tat-Traffiku ta’ l-Ajru li biha jingħata servizz ċentralizzat ta’ ipproċessar u distribuzzjoni ta’ pjanijiet ta’ titjir li jkollu x’jaqsam mar-riċeviment, il-validazzjoni u d-distribuzzjoni ta’ pjanijiet ta’ titjir fl-ispazju ta’ l-ajru kopert minn dan ir-Regolament;
(14)
“Inġenji ta’ l-ajru ta’ l-Istat” tfisser l-inġenji ta’ l-ajru kollha użati għall-militar, għad-dwana u għall-pulizija;
(15)
“Inġenji ta’ l-ajru ta’ l-Istat tat-tip trasport” tfisser inġenji ta’ l-ajru ta’ l-Istat bi ġwienaħ fissi ddisinjati biex iġorru persuni u/jew merkanzija.
Artikolu 3
Rekwiżiti ta’ Interoperabilità u Rendiment
1. Mingħajr preġudizzju għall-Artikolu 5, operaturi għandhom jiżguraw li, sa mhux aktar tard mill-15 ta’ Marzu, 2008, l-inġenji ta’ l-ajru tagħhom ikunu mgħammra b’tagħmir tar-radju b’kapaċità ta’ spazjar tal-kanali 8.33 kHz.
2. Minbarra li jkun jiflaħ għall-ispazjar tal-kanali 8.33 kHz, it-tagħmir imsemmi fil-paragrafu 1 għandu jkun jista’ jiġi ntunat għall-kanali 25 kHz spazjati u jopera f’ambjent li juża frekwenzi ta’ offset carrier.
3. Fornituri ta’ servizz ta’ navigazzjoni bl-ajru għandhom jiżguraw li, sa mhux aktar tard mit-3 ta’ Lulju 2008, l-assenjazzjonijiet vokali VHF jinqalbu kollha għall-ispazjar tal-kanali 8.33 kHz għal setturi b’livell aktar baxx jew ’il fuq minn FL195.
4. Il-Paragrafu 3 ma għandux japplika fir-rigward ta’ setturi fejn tintuża s-sistema 25 kHz ta’ offset carrier.
5. Stati Membri għandhom jieħdu l-miżuri kollha meħtieġa biex jiżguraw li assenjazzjonijiet VHF xierqa jkunu notifikati lil fornituri ta’ servizz ta’ navigazzjoni bl-ajru.
6. Fornituri ta’ servizz ta’ navigazzjoni bl-ajru għandhom jimplimentaw l-assenjazzjonijiet VHF imsemmija fil-paragrafu 5. Fil-każ li f’ċirkostanzi eċċezzjonali, m’hijiex possibbli li tinkiseb konformità mal-paragrafu 3, Stati Membri għandhom jikkomunikaw ir-raġunijiet lill-Kummissjoni.
7. Fornituri ta’ servizz ta’ navigazzjoni bl-ajru għandhom jiżguraw li r-rendiment tas-sistemi ta’ komunikazzjoni vokali 8.33 kHz tagħhom tkun konformi ma’ l-istandards ICAO speċifikati fl-Anness I(1).
8. Fornituri ta’ servizz ta’ navigazzjoni bl-ajru għandhom jiżguraw li s-sistemi ta’ komunikazzjoni vokali 8.33 kHz tagħhom jippermettu komunikazzjoni vokali aċċettabbli b’mod operazzjonali bejn kontrolluri u piloti fil-kopertura operazzjonali ddisinjata.
9. Fornituri ta’ servizz ta’ navigazzjoni bl-ajru għandhom jiżguraw li r-rendiment tal-kostitwent ta’ fuq l-art tat-tranżmiter/risiver installat fis-sistemi ta’ komunikazzjoni vokali 8.33 kHz tkun konformi ma’ l-istandards ICAO speċifikati fl-Anness I(1) fir-rigward ta’ l-istabbiltà ta’ frekwenza, modulazzjoni, sensittività, wisa’ ta’ linja ta’ aċċettazzjoni effettiva u twarrib ta’ kanal fil-ġenb.
10. Operaturi għandhom jiżguraw li r-rendiment tas-sistemi ta’ komunikazzjoni vokali 8.33 kHz installati abbord l-inġenji ta’ l-ajru tagħhom bl-applikazzjoni tal-paragrafu 1 tkun konformi ma’ l-istandards ICAO speċifikati fl-Anness I(2).
11. Id-dokument ta’ l-Organizzazzjoni Ewropea għal Tagħmir ta’ l-Avjazzjoni Ċivili (Eurocae) speċifikat fl-Anness I (3) għandu jitqies bħala mezz suffiċjenti ta’ konformità fir-rigward ta’ rekwiżiti ta’ stabbiltà ta’ frekwenza, modulazzjoni, sensittività, wisa’ ta’ linja ta’ aċċettazzjoni effettiva u twarrib ta’ kanal fil-ġenb identifikati fl-istandards ICAO speċifikati fl-Anness I(2).
12. Fornituri ta’ servizz ta’ navigazzjoni bl-ajru għandhom jimplimentaw il-proċessi ta’ notifikazzjoni u koordinazzjoni inizjali fis-sistemi tagħhom ta’ ipproċessar ta’ data ta’ titjiriet skond ir-Regolament tal-Kummissjoni (KE) Nru 1032/2006 (8) kif ġej:
(a)
l-informazzjoni dwar il-kapacità 8.33 kHz ta’ titjira għandha tiġi trażmessa bejn unitajiet ATC;
(b)
l-informazzjoni dwar il-kapacità 8.33 kHz ta’ titjira għandha ssir disponibbli fil-qagħda xierqa ta’ ħidma;
(ċ)
il-kontrollur għandu jkollu l-mezzi biex jimmodifika l-informazzjoni dwar il-kapacità 8.33 kHz ta’ titjira.
Artikolu 4
Proċeduri assoċjati
1. Fornituri u operaturi ta’ servizz ta’ navigazzjoni bl-ajru għandhom jiżguraw li s-sitt ċifri tad-disinjazzjoni numerika għandhom jintużaw biex jidentifikaw il-kanal li jittrażmetti b’komunikazzjonijiet radju-telefoniċi VHF, ħlief fil-każ fejn kemm il-ħames kif ukoll is-sitt ċifra jkunu żero, f’liema każ l-ewwel erba’ ċifri biss għandhom jintużaw.
2. Fornituri u operaturi ta’ servizz ta’ navigazzjoni bl-ajru għandhom jiżguraw li l-proċeduri ta’ komunikazzjoni vokali tagħhom mill-ajru għall-art ikunu skond id-dispożizzjonijiet ICAO speċifikati fl-Anness I(4).
3. Fornituri ta’ servizz ta’ navigazzjoni bl-ajru għandhom jiżguraw li l-proċeduri applikabbli għal inġenji ta’ l-ajru mgħammra tagħmir tar-radju b’kapaċità ta’ spazjar tal-kanali 8.33 kHz u inġenji ta’ l-ajru li m’humiex mgħammra b’dan it-tagħmir ikunu speċifikati fl-ittri ta’ ftehim bejn ACCs.
4. Operaturi li jħaddmu titjiriet imsemmija fl-Artikolu 1(3) ’il fuq minn FL 195, u aġenti li jaġixxu f’isimhom għandhom jiżguraw li b’żieda ma’ l-ittra S u/jew xi ittri oħra, skond il-każ, l-ittra Y tiddaħħal fil-punt 10 tal-pjan ta’ titjira għal inġenji ta’ l-ajru li jkollhom tagħmir tar-radju b’kapaċità ta’ spazjar tal-kanali 8.33 kHz, jew li l-indikatur STS/EXM833 ikun inkluż fil-punt 18 għal inġenji ta’ l-ajru li ma jkunux hekk mgħammra iżda li jkunu ngħataw eżenzjoni għall-ġarr obligatorju tat-tagħmir. Inġenji ta’ l-ajru li normalment ikunu kapaċi joperaw ’il fuq minn FL 195 mgħammra b’tagħmir tar-radju b’kapaċità ta’ spazjar tal-kanali 8.33 kHz iżda li jippjanaw li jtiru ’l isfel minn dan il-livell għandhom jinkludu l-ittra Y fil-punt 10 tal-pjan ta’ titjira.
5. Fil-każ ta’ bidla fl-istatus ta’ kapaċità 8.33 kHz għal titjira, l-operaturi jew l-aġenti li jaġixxu f’isimhom għandhom jibagħtu messaġġ ta’ modifika lil IFPS bl-indikatur it-tajjeb imdaħħal fil-punt rilevanti.
6. Stati Membri għandhom jieħdu l-miżuri meħieġa biex jiżguraw li IFPS tipproċessa u tiddistribwixxi l-informazzjoni dwar il-kapaċità 8.33 kHz riċevuta fil-pjanijiet ta’ titjira.
Artikolu 5
Inġenji ta’ l-ajru ta’ l-Istat
1. Stati Membri għandhom jiżguraw li inġenji ta’ l-ajru ta’ l-Istat tat-tip trasport ikollhom tagħmir tar-radju b’kapaċità ta’ spazjar tal-kanali 8.33 kHz sa mhux aktar tard mit-3 July 2008.
2. Mingħajr preġudizzju għal proċeduri nazzjonali għall-komunikazzjoni ta’ informazzjoni dwar inġenji ta’ l-ajru ta’ l-Istat, Stati Membri għandhom jikkomunikaw lill-Kummissjoni sa mhux iktar tard mit-3 ta’ Jannar 2008, il-lista ta’ inġenji ta’ l-ajru ta’ l-Istat tat-tip trasport li ma jkollhomx tagħmir tar-radju b’kapaċità ta’ spazjar tal-kanali 8.33 kHz skond il-paragrafu 1, minħabba:
(a)
irtirar minn servizz operazzjonali sal-31 ta’ Diċembru 2010;
(b)
limitazzjonijiet - li joriġinaw mill-akkwist pubbliku.
Meta limitazzjonijiet li joriġinaw miill-akkwist pubbliku jimpedixxu konformità mal-paragrafu 1, l-Istati Membri għandhom jikkomunikaw lill-Kummissjoni, sa mhux aktar tard mit-3 ta’ Jannar 2008, id-data sa meta l-inġenji ta’ l-ajru konċernati ser ikunu mgħammra b’tagħmir tar-radju b’kapaċità ta’ spazjar tal-kanali 8.33 kHz. Din id-data m’għandhiex tkun aktar tard mill-31 ta’ Diċembri 2012.
3. Stati Membri għandhom jiżguraw li inġenji ta’ l-ajru Statali li ma jkunux tat-tip trasport ikollhom tagħmir tar-radju li jiflaħ għall-ispazjar tal-kanali 8.33 kHz sal-31 ta’ Diċembru 2009.
4. Bla ħsara għal proċeduri nazzjonali għall-komunikazzjoni ta’ informazzjoni dwar inġenji ta’ l-ajru Statali, Stati Membri għandhom jikkomunikaw lill-Kummissjoni sa mhux iktar tard mit-30 ta’ Ġunju 2009, il-lista ta’ inġenji ta’ l-ajru ta’ l-Istat tat-tip mhux trasport li ma jkollhomx tagħmir tar-radju li jiflaħ għall-ispazjar tal-kanali 8.33 kHz skond il-paragrafu 3, minħabba:
(a)
limitazzjonijiet serji ta’ natura teknika jew baġitarja;
(b)
irtirar mis-servizz operazzjonali sal-31 ta’ Diċembru 2010;
(ċ)
limitazzjonijiet li joriġinaw mill-akkwist pubbliku.
Meta limitazzjonijiet li joriġinaw miill-akkwist pubbliku jimpedixxu konformità mal-paragrafu 3, l-Istati Membri għandhom jikkomunikaw lill-Kummissjoni sa mhux aktar tard mit-30 ta’ Ġunju 2009, id-data sa meta l-inġenji ta’ l-ajru konċernati ser ikunu mgħammra b’tagħmir tar-radju b’kapaċità ta’ spazjar tal-kanali 8.33 kHz. Din id-data m’għandhiex tkun aktar tard mill-31 ta’ Diċembru 2015.
5. Fornituri ta’ servizz tat-traffiku ta’ l-ajru għandhom jiżguraw li inġenji ta’ l-ajru ta’ l-Istat li ma jkollhomx tagħmir tar-radju b’kapaċità ta’ spazjar tal-kanali 8.33 KHz jistgħu jkunu akkomodati, sakemm ikunu jistgħu jiġu ttrattati b’sikurezza fil-limiti ta’ kapaċità tas-sistema ta’ l-amministrazzjoni tat-traffiku ta’ l-ajru b’assenjazzjonijiet UHF jew VHF ta’ 25 kHz.
6. Stati Membri għandhom jippubblikaw il-proċeduri għall-ġestjoni ta’ inġenji ta’ l-ajru ta’ l-Istat li m’humiex mgħammra b’kapaċità ta’ spazjar tal-kanali 8.33 kHz f’pubblikazzjonijiet nazzjonali ta’ informazzjoni ajrunawtika.
7. Fornituri ta’ servizz ta’ traffiku ta’ l-ajru għandhom jikkomunikaw kull sena lill-Istat Membru li jkun ħatarhom, il-pjanijiet tagħhom għall-ġestjoni ta’ inġenji ta’ l-ajru ta’ l-Istat mhux mgħammra bi spazjar tal-kanali b’8.33 kHz, waqt li jitqiesu l-limiti ta’ kapaċità assoċjati mal-proċeduri msemmija fil-paragrafu 6.
Artikolu 6
Rekwiżiti ta’ sikurezza
Stati Membri għandhom jieħdu l-miżuri meħtieġa biex jiżguraw li kull bidla fis-sistemi eżistenti msemmija fl-Artikolu 1(2) jew l-introduzzjoni ta’ sistemi ġodda jkunu ppreċeduti minn evalwazzjoni ta’ sikurezza, inklużi l-identifikazzjoni tal-perikolu, l-evalwazzjoni tar-riskju u l-mitigazzjoni, immexxi mill-partijiet interessati.
Matul din l-evalwazzjoni ta’ sikurezza, ir-rekwiżiti ta’ sikurezza speċifikati fl-Anness II għandhom jitqiesu bħala minimu.
Artikolu 7
Konformità jew adattabilità għall-użu ta’ kostitwenti
1. Qabel ma joħorġu dikjarazzjoni tal-KE ta’ konformità jew adattabilità għall-użu msemmija fl-Artikolu 5 tar-Regolament (KE) Nru 552/2004, fabbrikanti ta’ kostitwenti tas-sistemi msemmija fl-Artikolu 1(2) għandhom jivvalutaw il-konformità jew l-adattabilità għall-użu ta’ dawn il-kostitwenti b’konformità mar-rekwiżiti stabbiliti fl-Anness III, fil-Parti A għal dan ir-Regolament, bla ħsara għall-paragrafu 2.
2. Proċessi ta’ ċertifikazzjoni ta’ kapaċità għall-użu fl-ajru li jkunu konformi mar-Regolament (KE) Nru 1592/2002 tal-Parlament Ewropew u tal-Kunsill (9), meta jkunu applikati għal kostitwenti fl-ajru tas-sistemi msemmija fl-Artikolu 1(2), għandhom jitqiesu bħala proċeduri aċċettabbli għall-evalwazzjoni ta’ konformità ta’ dawn il-kostitwenti jekk ikunu jinkludu indikazzjoni ta’ konformità mar-rekwiżiti ta’ interoperabilità, rendiment u sikurezzata’ dan ir-Regolament.
Artikolu 8
Verifika ta’ sistemi
1. Fornituri ta’ servizz ta’ navigazzjoni bl-ajru li jistgħu juru jew li wrew li jissodisfaw il-kundizzjonijiet stabbiliti fl-Anness IV għandhom iwettqu verifika tas-sistemi msemmija fl-Artikolu 1(2) b’konformità mar-rekwiżiti stabbiliti fl-Anness III, fil-Parti Ċ.
2. Fornituri ta’ servizz ta’ navigazzjoni bl-ajru li ma jistgħux juru li jissodisfaw il-kundizzjonijiet stabbiliti fl-Anness IV għandhom jappaltaw lil korp notifikat il-verifika tas-sistemi msemmija fl-Artikolu 1(2). Din il-verifika għandha titmexxa b’konformità mar-rekwiżiti stabbiliti fl-Anness III, fil-Parti D.
Artikolu 9
Rekwiżiti addizzjonali
1. Fornituri ta’ servizz ta’ navigazzjoni bl-ajru għandhom jiżguraw li membri ta’ l-istaff kollu relatat ikunu konxji kif imiss bir-rekwiżiti stabbiliti f’dan ir-Regolament u jkunu mħarrġin biżżejjed għall-funzjonijiet ta’ l-impjieg tagħhom.
2. Stati Membri għandhom jieħdu l-miżuri meħtieġa biex jiżguraw li membri ta’ l-istaff li jħaddem l-IFPS involut fl-ippjanar ta’ titjiriet ikunu konxji kif imiss bir-rekwiżiti stabbiliti f’dan ir-Regolament u jkunu mħarrġin biżżejjed għall-funzjonijiet ta’ l-impjieg tagħhom.
3. Fornituri ta’ servizz ta’ navigazzjoni bl-ajru għandhom:
(a)
jiżviluppaw u jżommu manwali ta’ operazzjonijiet li jkollhom l-istruzzjonijiet u l-informazzjoni meħtieġa biex l-istaff kollu relatat ikun jista’ japplika dan ir-Regolament;
(b)
jiżguraw li l-manwali msemmija fil-punt (a) jkunu aċċessibbli u jinżammu aġġornati u li l-aġġornament u d-distribuzzjoni tagħhom ikunu suġġetti għal ġestjoni xierqa ta’ kwalità u ta’ konfigurazzjoni tad-dokumentazzjoni;
(ċ)
jiżguraw li l-metodi tax-xogħol u l-proċeduri ta’ operazzjoni jkunu konformi ma’ dan ir-Regolament.
4. Stati Membri għandhom jieħdu l-miżuri meħtieġa biex jiżguraw li s-servizz ċentralizzat ta’ ipproċessar u distribuzzjoni ta’ l-ippjanar tat-titjiriet:
(a)
jiżviluppa u jżomm manwali ta’ operazzjonijiet li jkollhom l-istruzzjonijiet u l-informazzjoni meħtieġa biex l-istaff kollu relatat ikun jista’ japplika dan ir-Regolament;
(b)
jiżgura li l-manwali msemmija fil-punt (a) jkunu aċċessibbli u jinżammu aġġornati u li l-aġġornament u d-distribuzzjoni tagħhom ikunu suġġetti għal ġestjoni xierqa ta’ kwalità u ta’ konfigurazzjoni tad-dokumentazzjoni;
(ċ)
jiżgura li l-metodi tax-xogħol u l-proċeduri ta’ operazzjoni jkunu konformi ma’ dan ir-Regolament.
5. Operaturi identifikati fl-Artikolu 3(1) għandhom jieħdu l-miżuri meħtieġa biex jiżguraw li l-istaff li jħaddem tagħmir bir-radju jkun konxju kif imiss b’dan ir-Regolament, u li jkun imħarreġ biżżejjed biex juża dan it-tagħmir u li, kemm jista’ jkun, istruzzjonijiet ikunu disponibbli fil-kabina tal-piloti.
6. Stati Membri għandhom jieħdu l-miżuri meħtieġa biex jiżguraw konformità ma’ dan ir-Regolament, inkluża l-pubblikazzjoni ta’ informazzjoni rilevanti fil-pubblikazzjonijiet nazzjonali ta’ informazzjoni ajrunawtika.
Artikolu 10
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, 26 ta’ Ottubru 2007.

Labels: 7
12
8
15